
Na temelju čl. 30. i članka 133. stavak 3. Zakona o komunalnom gospodarstvu (NN br. 68/2018, 110/2018, 32/2020, 145/2024)., čl.7. st.2. t.8. Odluke o komunalnim djelatnostima na području Općine Kostrena (SNOK 4/19) i čl. 16. Odluke o grobljima (SNOK 9/26) trgovačko društvo KD KOSTRENA d.o.o. Kostrena, Žuknica 1 B isporučitelj komunalne usluge ukopa pokojnika donosi:


OPĆE UVJETE ISPORUKE KOMUNALNE USLUGE UKOPA POKOJNIKA UNUTAR GROBLJA


I  OPĆE ODREDBE

Članak 1.

Ovim se Općim uvjetima isporuke komunalne usluge ukopa pokojnika unutar groblja  (u daljnjem tekstu: Opći uvjeti) određuju međusobni odnosi između isporučitelja komunalne usluge (u daljnjem tekstu: Isporučitelj) i korisnika komunalne usluge ispraćaja i ukopa pokojnika na grobljima na području Općine Kostrena (u daljnjem tekstu: Korisnik) u kojoj isporučitelj komunalne usluge obavlja navedenu uslužnu djelatnost, prava i obveze isporučitelja komunalne usluge i korisnika komunalne usluge, način obračuna i plaćanja komunalne usluge.

Članak 2.

Isporučitelj komunalne usluge je KD KOSTRENA d.o.o. Kostrena, Žuknica 1 B.

Korisnici uslužne komunalne usluge su pravne i fizičke osobe koje trebaju uslugu ukopa. Usluga ukopa obuhvaća poslove specificirane cjenikom Isporučitelja.

Uslugu kremiranja Isporučitelj izravno ne radi, ali je dužan izvršiti ukop urne.



II  UGOVORNI ODNOSI IZMEĐU ISPORUČITELJA KOMUNALNE USLUGE I 
     KORISNIKA USLUGE

Članak 3.

Završetak ugovaranja isporuke tražene komunalne usluge ukopa pokojnika zaključuje se potpisom Zahtjeva za tražene komunalne usluge od strane Korisnika, a na temelju kojeg Isporučitelj izdaje račun za isporučene komunalne usluge. 
Potpisom Zahtjeva za isporuku komunalnih usluga smatra sa da je Korisnik sa Isporučiteljem sklopio Ugovor o isporuci komunalne usluge.
Potpisom Zahtjeva za isporuku komunalnih usluga Korisnik prihvaća odredbe ovih Općih uvjeta, predočene uvjete kao i cjenik komunalnih usluga Isporučitelja.
Isporučitelj je obvezan na zahtjev korisnika, bez naknade, uručiti mu ove Opće uvjete.


III  PRAVA I OBVEZE ISPORUČITELJA KOMUNALNE USLUGE I KORISNIKA      
      USLUGE

Članak 4.

Prava i obveze Isporučitelja regulirane su Zakonom o grobljima (NN 78/25), Odlukom o grobljima (SNOK 9/26), Pravilnikom o uvjetima i načinu obavljanja prijenosa, pogreba i iskopavanja umrlih osoba ( NN 116/18 ), te propisima i aktima kojima se regulira predmetna djelatnost.


Članak 5.

Isporučitelj vodi Grobni očevidnik i Registar umrlih osoba sukladno Pravilniku o vođenju grobnog očevidnika i registra umrlih osoba (NN 143/98).

Članak 6.

Ekshumacija i prijenos posmrtnih ostataka obavlja se sukladno Zakonu o zaštiti pučanstva od zaraznih bolesti (NN 79/2007, 113/2008, 43/2009, 130/2017, 114/2018, 47/2020, 134/2020, 143/2021).

Članak 7.

Zahtjev za ukop može se podnijeti sve dane u tjednu, od 8:00 do 22:00 sati, pozivom na broj mobitela dežurnog ukopnika Isporučitelja koji je objavljen na oglasnim pločama groblja Sv.Lucija i Sv.Barbara u Kostreni, te na mrežnim stranicama Isporučitelja.
Dežurni ukopnik Isporučitelja u dogovoru sa Korisnikom dogovara mjesto i vrijeme dogovora u vezi pogreba, a sukladno mogućnostima Izvršitelja.
Na dogovoru u vezi pogreba Korisnik je dužan potpisati Zahtjev za tražene komunalne usluge kojeg popunjava ovlaštena osoba Isporučitelja temeljem podataka dobivenih od Korisnika, a u kojem se prikupljaju potrebni podaci o umrloj osobi, korisniku usluge i lokaciji grobnog mjesta, te se definira vrsta i količina usluga.
Nakon potpisa Zahtjeva za tražene usluge Isporučitelj će započeti sa organizacijom ukopa umrle osobe ili ekshumacije umrle osobe.

Članak 8.

Isporučitelj je dužan omogućiti redovito pružanje komunalne usluge ukopa od 8:00 do 20:00 sati, radnim danom od ponedjeljka do subote, a tijekom neradnih dana, nedjeljom, praznicima i blagdanima pružanje komunalne usluge će se vršiti samo u  iznimnim slučajevima, a sukladno mogućnostima Izvršitelja. 

Za obavljanje ukopa Isporučitelj je dužan imati radnike za pripremu groba za ukop i uređenje groba nakon ukopa, kao i radnike za spuštanje lijesa u grob.



Ukop umrle osobe u pravilu se obavlja u čim kraćem roku od nastupa smrti, sukladno dogovoru s Isporučiteljem.

Prije ukopa pokojnika Korisnik je dužan Isporučitelju dostaviti original Dozvole za ukop umrle osobe izdane od ovlaštenog mrtvozornika ili doktora medicine koji provodi obdukciju i dokaz o uzroku smrti u vidu preslike Potvrde o smrti izdane od ovlaštenog mrtvozornika ili doktora medicine koji provodi obdukciju.
Ukop pokojnika za kojeg je podnijet zahtjev za kremaciju vršiti će se ovisno o rezerviranom terminu kojeg određuje služba ovlaštenog krematorija i dogovorom sa Korisnikom.
Prije ukopa urne sa posmrtnim ostacima pokojnika Korisnik je dužan Isporučitelju dostaviti Potvrdu o kremaciji izdanu od ovlaštenog krematorija.
Ekshumacija posmrtnih ostatka umrle osobe ili ukop ekshumiranih posmrtnih ostataka obavlja se u dogovoru sa Korisnikom, a sukladno mogućnostima Izvršitelja.
Ukoliko Korisnik ne postupi u skladu sa odredbama ovog članka Izvršitelj može obustaviti isporuku ugovorene komunalne usluge do izvršenja obveze od strane Korisnika na način da svi naknadni troškovi koji nastanu obustavom isporuke komunalne usluge idu na teret Korisnika.

Članak 9.

Iskop umrlih, odnosno njihovih posmrtnih ostataka (ekshumacija) može se odobriti na zahtjev Korisnika.
Iskop posmrtnih ostataka obavljaju zaposlenici Isporučitelja.
Iskop umrle osobe vrši se radi njenog prijenosa iz jednog grobnog mjesta radi pokopa u drugo grobno mjesto na istom groblju, u istom naselju ili iz jednog mjesta u drugo mjesto na području Republike Hrvatske ili u inozemstvu.
Prilikom redovnog ukopa pokojnika Isporučitelj će ustanoviti da li postoji mogućnost izvršenja suhe ekshumacije prije ukopanih pokojnika unutar istog grobnog mjesta, te ukoliko ustanovi da navedena mogućnost postoji, obvezan je izvršiti suhu ekshumaciju kako bi se osigurala odgovarajuća dubina za potrebe redovnog ukopa. Nakon izvršene suhe ekshumacije posmrtni ostaci se sukladno pravilima struke vraćaju u isto grobno mjesto.
Iskop umrlih osoba u vremenu kraćem od 10 godina od dana ukopa ne vrši se u razdoblju od 01.06. do 31.08. tekuće godine.
Ukoliko se posmrtni ostaci ekshumirane osobe premještaju na groblje izvan područja Općine Kostrena, Korisnik je dužan prije ekshumacije Isporučitelju dostaviti Potvrdu o dozvoli ukopa ekshumiranih posmrtnih ostataka ovjerenu od Uprave groblja na kojem se namjerava ukopati ekshumirana osoba.
Ukoliko Korisnik ne postupi u skladu sa odredbama ovog članka Izvršitelj može obustaviti isporuku ugovorene komunalne usluge do izvršenja obveze od strane Korisnika na način da svi naknadni troškovi koji nastanu obustavom isporuke komunalne usluge idu na teret Korisnika.

Članak 10.

Isporučitelj je dužan pažljivo postupati sa imovinom korisnika komunalne usluge. Prije početka radova (dizanja pokrovne ploče ili iskopa) Isporučitelj je dužan pregledati grobno mjesto i susjedne grobove i u slučaju oštećenja upozoriti Korisnika, kako bi se spriječili naknadni prigovori.
Isporučitelj nije odgovoran za štetu nastalu na izgrađenoj opremi i uređajima (nadgrobna ploča, spomenik, ograda, ukrasi i slično) ako za nastalu štetu nema dokaza da je istu prouzročio Isporučitelj ili je istu prouzročila treća osoba.

Članak 11.

Korisnik grobnog mjesta odlučuje o obliku i načinu uređenja grobnog mjesta.
Prije izgradnje nadgrobnog spomenika korisnik grobnog mjesta mora ishoditi suglasnost Uprave groblja sukladno članku 42. Odluke o grobljima (SNOK 9/26).


IV  NAČIN OBRAČUNA I PLAĆANJA USLUGE

Članak 12.

Cijene usluge ukopa pokojnika utvrđene su Cjenikom koji utvrđuje Isporučitelj - Uprava groblja, uz prethodnu suglasnost Načelnika Općine Kostrena.
Cjenik usluga ukopa objavljen je na oglasnoj ploči groblja Sv.Lucija i Sv.Barbara u Kostreni, te na oglasnoj ploči i mrežnim stranicama Isporučitelja.

Članak 13.

Nakon izvršenog ukopa Isporučitelj je dužan obračunati izvršenu uslugu te izdati račun za obavljene komunalne usluge uz obvezno prilaganja preslike od strane Korisnika potpisanog Zahtjeva, a sve na temelju važećeg cjenika Isporučitelja.

Korisnik je dužan u roku od 15 dana platiti isporučenu komunalnu uslugu Isporučitelju na osnovu ispostavljenog računa za obavljene komunalne usluge.

U slučaju da Korisnik ne plati izvršenu uslugu, Isporučitelj će pokrenuti postupak prisilne naplate svojih potraživanja sukladno Zakonskim propisima.

Članak 14.

Kod pogrešno obračunatih cijena za izvršenu uslugu Korisnik je dužan o tome odmah, a najkasnije u roku od 8 dana od dana dostave računa, izvijestiti pisanim putem Isporučitelja.

Ako je Isporučitelj uvažio prigovor dužan je izvršiti usklađenje obračuna u svojim poslovnim knjigama, poništiti neispravan račun, te ispostaviti novi ispravan račun.


Članak 15.

Korisniku je omogućeno Isporučitelju komunalne usluge podnijeti pisani prigovor sukladno Zakonu o zaštiti potrošača.

Isporučitelj je dužan razmotriti pisani prigovor Korisnika o eventualno nastalim štetama, obračunatim a ne izvršenim radovima i slično. Ukoliko se utvrdi da je ustanovljen propust Isporučitelja, isti će ispraviti grešku, a štetu na imovini nadoknaditi izravno ili putem osiguranja.

Članak 16.


Isporučitelj je dužan za cjenik usluga ukopa pokojnika i za svaku njegovu izmjenu i dopunu pribaviti prethodnu suglasnost Načelnika Općine Kostrena.

Načelnik Općine Kostrena je dužan očitovati se u roku od 60 dana od dana zaprimanja prijedloga za pribavljanje prethodne suglasnosti. Ako se Načelnik Općine Kostrena ne očituje u roku od 60 dana smatra se da je suglasnost dana.


V  ZAVRŠNE ODREDBE

Članak 17.


Na ove Opće uvjete dana je prethodna suglasnost Općinskog vijeća Općine Kostrena Odlukom Klasa: _____________, Ur.broj: __________ od ________________ 2026.

Članak 18.


Ovi Opći uvjeti objavljuju se u Službenim novinama Općine Kostrena, na mrežnim stranicama Općine Kostrena te na mrežnim stranicama Isporučitelja KD KOSTRENA d.o.o. Kostrena.

Članak 19.


Ovi Opći uvjeti stupaju na snagu osmog dana od dana objave u Službenim novinama Općine Kostrena.



U Kostreni, _________________2026.


							Za KD KOSTRENA d.o.o. :

                                                                  		______________________                               
							Dražen Padovan, dipl.oec.
							DIREKTOR	

	
